‘Love Island’ kom na SALove Island SA (Foto: M-Net) Aanhangers van die internasionale realiteitsprogram Love Island kan in Februarie vir ŉ plaaslike weergawe van dié gewilde maatsoekprogram voor die televisie inskuif. M-Net het die nuus bevestig deur die opening van inskrywings aan te kondig. “Love Island South Africa is ’n voortsetting van M-Net se strategie om premium gehalte programme te bied wat in lyn is met wêreldwye tendense,” sê Nkateko Mabaso, M-Net se uitvoerende hoof. Love Island sluit ŉ groep enkellopers in wat in ŉ pragtige omgewing bymekaarkom, gewoonlik op ŉ eiland, strand of by ŉ deftige hotel. Daar begin hulle ŉ somer van liefde, vriendskap en uiteindelik verhoudings. Elke week moet die eilandgangers pare vorm en elke week word die opsie gebied om met iemand anders ŉ paar te vorm. Die deelnemers wat nie in ŉ paar is nie, kan huis toe gestuur word. Verskeie uitdagings, dramatiese omswaaie en nuwe gesigte op die eiland sorg vir vermaaklike kykersgenot en drama. Hoewel die eilandbewoners op soek is na liefde, moet hulle ook sorg dat hulle bowenal die harte van die kykers wen, want die kykers besluit uiteindelik watter paar met die finale prys van R500 000 wegstap. In Suid-Afrika sal Rapid Blue, dieselfde produksiehuis wat The Bachelor SA en The Bachelorette SA vervaardig, ook Love Isand South Africa vervaardig. M-Net het laat hoor dat Love Island SA in die Wes-Kaap verfilm sal word. Inskrywings het op 8 November geopen en voornemende deelnemers kan hier inskryf.